Informácia o priebehu a výsledkoch oficiálnej návštevy
predsedu vlády Českej republiky Miloša Zemana
v Slovenskej republike v dňoch 19.-20.11.2001

V dňoch 19.-20.11.2001 uskutočnil predseda vlády ČR M. Zeman na pozvanie predsedu vlády SR M. Dzurindu oficiálnu návštevu SR. Okrem rokovaní so svojim slovenským partnerom, M. Zemana prijal aj prezident SR R. Schuster a predseda NR SR J. Migaš. V rámci programu český premiér vystúpil v Slovenskej spoločnosti pre zahraničnú politiku s prednáškou na tému “Česká republika a budúcnosť Európy”. Počas druhého dňa návštevy M. Zeman navštívil región Spiša, kde sa stretol s primátormi spišských miest. V závere svojho dvojdňového pobytu M. Zeman vystúpil na pôde Prešovskej univerzity a diskutoval so študentmi na aktuálne spoločensko-politické témy. Predsedu vlády ČR počas návštevy sprevádzali minister hospodárstva M. Grégr a námestníci ministra ZV, vnútra, financií a zdravotníctva.

Plenárne rokovanie delegácií

•	M. Dzurinda a M. Zeman ocenili politický a medzirezortný dialóg medzi SR a ČR zameraný na riešenie konkrétnych otázok rozvoja slovensko-českej spolupráce. Ocenili mesiac slovensko-českej vzájomnosti, ktorý prebiehal v októbri a prispel k rozšíreniu vzájomného poznania. M. Dzurinda vyjadril presvedčenie, že prezentácia slovenského jazyka v českých médiách bude aj naďalej pokračovať.
•	M. Dzurinda reagoval na ostatné snahy MV ČR o zmenu platnej Bezvízovej dohody medzi SR a ČR a zmenu doterajšieho hraničného režimu. Na základe vývoja prístupových rokovaní SR považujeme za reálny spoločný vstup SR a ČR do EÚ. Z tohto predpokladu je, podľa slovenskej strany, potrebné vychádzať pri úvahe o hraničnom režime medzi SR a ČR. M. Dzurinda upozornil českého partnera aj na politický aspekt problému, ktorý môže mať vplyv na budúcoročné parlamentné voľby v oboch krajinách. V reakcii námestník ministra vnútra ČR P. Ibl uviedol, že česká strana nemieni zaviesť víza pre občanov SR. Zmeny by sa mohli dotýkať dlhodobých pobytov nad 90 dní a pracovných povolení pre občanov SR. Problém robí českej strane prechod štátnej hranice, ktorý je doposiaľ možný v ktoromkoľvek jej bode. Podľa M. Dzurindu štandardizácia hraničného režimu nerieši problém nelegálnej migrácie občanov tretích krajín, ktorí prichádzajú do SR najmä cez slovensko-maďarskú a menej cez slovensko-ukrajinskú hranicu, ktorú už budujeme podľa schengenských kritérií.
•	M. Dzurinda oboznámil českú stranu aj s postojom starostov prihraničných obcí (Bílá, Staré Hámre, Klokočov), ktorí vyjadrili nevôľu s postupom českej strany v otázke hraničného režimu. P. Ibl ubezpečil, že prípadné zmeny hraničného režimu budú posúdené aj na úrovni starostov, prednostov a zástupcov jednotlivých krajských úradov ČR.
•	V súvislosti so zvyšovaním priepustnosti spoločnej hranice M. Dzurinda požiadal svojho partnera o zmenu legislatívy ČR, ktorá by umožňovala prechod kamiónov cez hranice aj počas víkendov a sviatkov a zabránila by tak hromadeniu kamiónov na hraniciach. 
•	M. Dzurinda súhlasil s návrhom M. Zemana, aby sa prioritou vzájomných vzťahov pre nasledujúci rok, ktorý prekročí  horizont parlamentných volieb, stala väčšia spolupráca a koordinácia v prístupovom procese do EÚ. M. Dzurinda zároveň navrhol, aby činnosť oboch vlád nespôsobila zníženie už dosiahnutého občianskeho komfortu pri prechode spoločnej hranice.
•	M. Dzurinda poukázal na problém so získavaním finančných prostriedkov na cezhraničnú spoluprácu spôsobený situáciou, keď na cezhraničnú spolupráciu SR s ČR na rok 2000 a 2001 neboli vyčlenené žiadne finančné prostriedky PHARE. Vyjadril presvedčenie, že k čiastočnému zlepšeniu situácie príde aj po zavŕšení reformy verejnej správy na Slovensku.
•	M. Dzurinda a M. Zeman ocenili dosiahnutú úroveň spolupráce višegrádskych krajín. M. Dzurinda poukázal na význam Poľska v tomto zoskupení. Vyjadril presvedčenie, že do EÚ vstúpia krajiny V4 spoločne. 
•	Obaja premiéri privítali možnosť spolupráce krajín V4 a Beneluxu, ktorá by sa mohla začať konkretizovať už  5. decembra 2001 počas summitu krajín V4 a Beneluxu v Luxemburgu.
•	V súvislosti s fungovaním Medzinárodného višegrádskeho fondu (MVF) M. Dzurinda informoval svojho partnera o situácii gymnázia v Čadci, ktoré chce od budúceho školského roka začať pôsobiť ako biligválne gymnázium V4. Napriek tomu, že MVF vyčlenil na projekt finančné prostriedky, predstavitelia gymnázia sa stretávajú s vlažnou reakciu českej strany. O probléme by mali rokovať ministri školstva SR a ČR.
•	M. Dzurinda ocenil ostatné riadne zasadnutie Rady colnej únie. Uviedol, že napriek zaznamenanej pokračujúcej dynamike vzájomného zahraničného obchodu nás znepokojuje tendencia väčšieho dovozu z ČR pred vývozom zo SR spôsobená rýchlejším rastom českej ekonomiky v porovnaní s ekonomikou SR. Vyjadril presvedčenie, že česká strana nezavedie opatrenia na ochranu domácich výrobcov pred zvýšenými dovozmi valcovaných hutníckych výrobkov zo SR. Minister hospodárstva ČR M. Grégr oboznámil slovenskú stranu, že k 28.11.2001 česká strana zastavuje šetrenie v tejto veci a nezavedie ochranné opatrenie pre SR.
•	Obe strany sa dohodli, že zmenu textu príloh dohody medzi SR a ČR o vzájomnom uznávaní laboratórnych skúšok u poľnohospodárskych a potravinárskych výrobkov prerokujú a schvália na úrovni príslušných ministrov.
•	M. Zeman sa kriticky vyjadril k faktu, že MF SR je naďalej proti podpisu Dohody o ochrane a podpore investícií, ktorá podľa neho bráni väčšej kapitálovej výmene medzi SR a ČR. Česká strana vyjadrila nespokojnosť aj so stavom Dohody o dvojitom zdanení, ktorá doteraz nebola podpísaná. V súvislosti so spoločným postupom pri vymáhaní daňových nedoplatkov M. Zeman uviedol, že slovenská strana z dôvodu “zaneprázdnenosti” nereaguje na požiadavku českej strany rokovať o tejto otázke.
•	M. Dzurinda v reakcii uviedol, že podpísanie Dohody o ochrane a podpore investícií v takom znení, ako navrhuje česká strana, by bolo pre Slovensko nevýhodné. V prípade vypustenia sporného ustanovenia, na ktorom trvá česká strana, je Slovensko okamžite pripravené podpísať uvedenú Dohodu (podpísanie dohody v súčasnom stave by znevýhodňovalo SR v arbitrážnom konaní, ktoré vedie ČSOB voči Slovenskej inkasnej).
•	V súvislosti s Dohodou o dvojitom zdanení štátny tajomník MF SR V. Vaškovič informoval, že slovenskí experti dokončili jej posudzovanie a zmluvu bude možné posunúť do ďalšieho schvaľovacieho procesu. Ďalej navrhol zriadenie spoločnej skupiny na úrovni štátnych tajomníkov ministerstiev financií SR a ČR, ktorí by dohliadali na priebeh rokovaní o spoločnom vymáhaní daňových nedoplatkov.

Stretnutie s prezidentom SR R. Schusterom a s predsedom NR SR J. Migašom

•	Počas oboch stretnutí dominovali témy slovensko-českej spolupráce a nadštandardnosti vzájomných vzťahov. R. Schuster ocenil podporu, ktorú predstavitelia Českej republiky vyjadrujú Slovensku a jeho snahám o členstvo v NATO. M. Zeman vyjadril presvedčenie, že Slovensko dostane pozvánku do NATO spoločne so Slovinskom už na pražskom summite. R. Schuster a J. Migaš zhodne označili spoluprácu krajín V4 za prospešnú. Vyjadrili nádej, že tieto krajiny vstúpia do EÚ v rovnakom čase. M. Zeman vysoko ocenil Pravidelnú správu EK o pokroku SR v príprave na členstvo v EÚ a považuje ju za dôležitú pri realizácii integračných ambícií SR.

Separátne rokovania štátneho tajomníka MV SR I. Budiaka s 1. námestníkom MV ČR P. Iblom

•	Výsledkom rokovaní predstaviteľov ministerstiev vnútra bol spoločný záver, že obe strany budú pokračovať v sondážnych rokovaniach a hľadať riešenia, ktoré by sa v čo najmenšej miere dotkli nadštandardnosti doterajšej zmluvnej úpravy. Tieto rokovania by mali smerovať ku skvalitneniu ochrany štátnych hraníc proti nelegálnej migrácii. 

Separátne rokovania štátneho tajomníka MZ SR M. Kováčika s 1. námestníkom MZ ČR M. Pohankom

•	Rozhovor predstaviteľov Ministerstiev zdravotníctva SR a ČR sa zameral na spoluprácu v oblasti kúpeľníctva, v oblasti vzdelávania v zdravotníctve a výmenu skúseností v liekovej politike. Na záver obaja prediskutovali agendu budúceho stretnutia ministrov zdravotníctva krajín V4.

Konkrétne úlohy vyplývajúce z návštevy:

•	podľa reálnych možností využívať záujem českej strany o väčšiu spoluprácu  a koordináciu pri realizácii integračných ambícií SR a ČR
•	pokračovať v rokovaniach s českou stranou o posilnení ochrany slovensko-českých štátnych hraníc proti nelegálnej migrácii s využitím relevantných ustanovení platnej zmluvnej úpravy
•	zriadiť pracovnú skupinu na úrovni štátnych tajomníkov MF SR a ČR s cieľom zefektívnenia rokovaní o spoločnom vymáhaní daňových nedoplatkov